
Declaraţie privind responsabilitatea socială la nivel de instituţie



În spiritul bunei guvernări, ne angajăm să dezvoltăm și să implementăm proiecte și practici care contribuie la creșterea calității vieții cetățenilor, consolidarea încrederii publice și utilizarea eficientă și sustenabilă a resurselor.

1. Transparență și accesibilitate

Ne angajăm să:
· Asigurăm accesul liber și ușor la informațiile publice, prin publicarea proactivă de date relevante și actualizate din domeniul funcției publice, precum și de date deschise privind posturile din administrația publică din România; 
· Promovăm procese decizionale clare, documentate și justificate, care pot fi înțelese și urmărite de publicul larg și încurajăm dialogul deschis cu toți factorii interesați (autorități și instituții publice, universități, ONG-uri, funcționari publici, cetățeni interesați de o carieră în funcția publică). Propunerile de politici publice, strategii, acte normative sunt disponibile pe website-ul nostru, primim propuneri, sugestii și recomandări, pe care le valorificăm în activitatea noastră. Organizăm periodic webinare tematice (digitalizare, etică, cadrul normativ aplicabil funcției publice) și sesiuni de informare la nivel național dedicate măsurilor de reformă din administrația publică și proiectelor noastre;
· Promovăm exemple de bune practici în administrație. Edităm revista EuRO Funcționar și ne implicăm în organizarea evenimentului „Gala Inovării în Sectorul Public”. Suntem activi în cadrul Reţelei Europene de Administraţie Publică (EUPAN), al Reţelei Europeane de Experţi în domeniul recrutării de personal a EPSO și al Comitetului European de Dialog Social pentru Administraţia Publică Centrală;
· Continuăm implementarea concursului național pentru ocuparea funcțiilor publice vacante, folosind noul model de recrutare bazat pe competiție, transparență, competență și egalitate de șanse. Acest model asigură un proces corect de selecție, contribuie la profesionalizarea funcției publice și crește performanța serviciilor publice, în linie cu practicile europene și adaptat nevoilor administrației din România;
· Continuăm dezvoltarea de instrumente, platforme și proceduri care simplifică interacțiunea instituțiilor publice și a funcționarilor publici cu Agenția. Administrăm SENEOSP (Sistemul electronic național de evidență a ocupării în sectorul public). Operaționalizăm e-ANFP și SIMRU, platforme interactive și colaborative pentru managementul standardizat al resurselor umane din administrația publică centrală;
· Sprijinim inițiative care reduc barierele de comunicare și facilitează înțelegerea informațiilor oficiale. Suntem activi în social media, promovăm proiectele noastre în cadrul unor evenimente destinate unor categorii largi de public (târguri de joburi, manifestări sportive, evenimente organizate de mediul academic). 	


2. Dezvoltare durabilă și eficiență în utilizarea resurselor

Ne angajăm să:
· Continuăm să includem în procedurile de achiziții publice cerințe privind protecția mediului, produse ecologice, reducerea cantității de deșeuri provenite din ambalaje, accesul persoanelor cu dizabilități; 
· Optimizăm procesele interne pentru digitalizarea fluxurilor de lucru și scurtarea timpilor de procesare;
· Contribuim la educația ecologică și la conștientizarea importanței protecției mediului în rândul angajaților, al studenților care desfășoară stagii de practică în instituția noastră și al publicului larg. Am încheiat un protocol de colaborare cu Asociatia Solar Decatlon București (EFdeN), pentru promovarea conceptului de dezvoltare durabilă;
· Sprijinim dezvoltarea competențelor funcționarilor publici din România, contribuind astfel la îndeplinirea obiectivelor de dezvoltare durabilă (ODD) 4 – Educație de calitate și 16 – Pace, justiție și instituții puternice. Prin evenimentele organizate și programele de formare oferite prin proiectele cu finanțare externă stimulăm participarea continuă la formare și instruire, susținând educația pe tot parcursul vieții. Dezvoltarea competențelor acționează ca un mecanism de sinergie între educație și guvernanță, prin care România poate progresa simultan spre o societate mai educată, mai transparentă și cu instituții mai performante și echitabile. 

3. Concentrarea pe nevoile cetățenilor

Ne angajăm să:
· Punem nevoile cetățenilor în centrul procesului administrativ și să profesionalizăm funcția publică, pentru ca aceștia să poată beneficia de servicii adaptate, eficiente și prietenoase;
· Evaluăm periodic nivelul de satisfacție al beneficiarilor noștri, pentru a crește calitatea activităților noastre;
· Promovăm o cultură a colaborării, a respectului și a profesionalismului în relația cu publicul;
· Susținem formarea continuă a personalului propriu, pentru a asigura competențe actualizate în acord cu cerințele societății, precum și implicarea angajaților noștri în activități de promovare a unui stil de viață sănătos și de voluntariat;
· Dezvoltăm și implementăm soluții digitale moderne, precum chatbot instituțional, pentru a oferi răspunsuri rapide și accesibile cetățenilor;
· Facilităm depunerea online a petițiilor, a solicitărilor, dar şi a documentelor pentru înscrierea la Concursul național, astfel încât interacțiunea cu instituția să fie simplă, transparentă și accesibilă de oriunde;
· Utilizăm un sistem electronic de management al documentelor, pentru a eficientiza fluxurile interne, a reduce birocrația și a asigura trasabilitatea și securitatea informațiilor.




4. Investiția în tineri și în viitoarea generație de profesioniști

Ne angajăm să:
· Dezvoltăm programe dedicate tinerilor interesați de o carieră în administrația publică, prin stagii de practică structurate, mentorat și activități de învățare experiențială în cadrul instituției noastre. Încurajăm participarea studenților și a absolvenților la activităţile noastre, oferindu-le oportunitatea de a înțelege mecanismele administrației publice și de a contribui la inițiative cu impact real; 
· Consolidăm parteneriatele cu universități, asociații studențești și organizații de tineret, pentru a facilita accesul la informații privind funcția publică, oportunitățile de carieră și competențele necesare pentru a lucra în sectorul public;
· Promovăm cultura inovației și a responsabilității civice în rândul tinerilor, prin implicarea lor în activități de cercetare, proiecte și evenimente dedicate digitalizării și modernizării administrației publice;
· Sprijinim dezvoltarea competențelor digitale, etice și profesionale ale tinerilor participanți la programele noastre, contribuind la formarea unei noi generații de specialiști capabili să răspundă provocărilor societății contemporane;
· Asigurăm un mediu de învățare incluziv, deschis și colaborativ, în care tinerii pot experimenta, pot pune întrebări și pot propune soluții inovatoare pentru îmbunătățirea serviciilor publice.

